Morten Bødskov (S), 2004-11-18:
Succeskriteriet for en velfungerende kriminalforsorg er markant færre gengangere i vores fængsler, end tilfældet desværre er i dag.
I dag er der alt for mange gengangere i vores fængsler og derfor også alt for mange nye ofre for kriminalitet.
Vi mener i Socialdemokratiet, og det håber jeg er fremgået af de seneste par års debat, at der er behov for en ny dagsorden for kriminalforsorgen og et opgør med det kaos, som har præget den nuværende regerings arbejde med kriminalforsorgen.
Meget kan gøres bedre, og SF er på rette spor.
Socialdemokratiet mener, at behandlingen af de indsatte skal styrkes og målrettes yderligere end i dag.
Det gælder ikke mindst behandlingen af alkohol- og narkotikamisbrug.
Vi ser også gerne, at samfundstjenesten bliver styrket.
Vi mener, den skal udvides.
Det samme, altså styrkelsen,
mener vi bør gælde kriminalforsorgen i frihed.
Vi mener, at arbejdet, der her gøres, er en hjørnesten i indsatsen for at sikre, at indsatte ikke begår ny kriminalitet efter endt afsoning.
Samtidig mener vi også, at der er behov for en løbende fornyelse af især de lukkede fængsler og arresthusene.
Den nuværende regering har desværre ikke bragt os tættere, men længere fra målet om færre gengangere i vores fængsler.
Vi mener, at regeringen med sin politik har skabt udpræget grad af kaos i kriminalforsorgen.
Antallet af dømte kriminelle på fri fod er eksploderet siden regeringsskiftet.
Vi husker sikkert alle mere eller mindre hidsige borgerlige politikere, som for kun ganske få år siden harcelerede voldsomt over ventetider i kriminalforsorgen, og til almindelig folkeoplysning kan det her oplyses, at da SR-regeringen trådte tilbage, var den gennemsnitlige ventetid 24 dage.
I dag er den 270 dage.
Vi frygter, at resultatet af dette kaos ikke er mere succesfuld afsoning, ikke færre gengangere i vores fængsler eller mindre kriminalitet, men desværre en meget stærk risiko for flere nye kriminelle og flere nye ofre for deres kriminalitet.
Men måske er der lys forude, for forud for De Konservatives landsråd sagde justitsministeren: »Når nu de kriminelle alligevel sidder i fængslerne, så kan vi lige så godt gøre dem til bedre mennesker.«
I Socialdemokratiet er vi hundrede procent enige, men man kunne jo spørge, hvordan det så er gået.
Hvad har regeringen gjort efter De Konservatives landsråd?
Og man kunne ønske, at man også her overtager Venstres nye slogan, at »så bliver det til noget«, og at det heller ikke her bare vedbliver med at være tom retorik.
Vi er enige i målet, der er behov for færre gengangere i vores fængsler.
Om alle SF’s forslag er realistiske, må bero på en nærmere diskussion i udvalget, men en ting er i hvert fald sikker, at der er behov for en ny dagsorden for kriminalforsorgen.
Her er det ganske positivt, at hele oppositionen, igen desværre med undtagelse af Dansk Folkeparti, tidligere har udtrykt ønske om en sådan ny dagsorden.
Sammen har vi tidligere peget på behovet for, at der bl.a. sikres en egentlig behandlingsvisitation af dømte for at klargøre det præcise behandlingsbehov.
En behandlingsgaranti mod narkomisbrug, forstærket indsats mod alkoholmisbrug og et løft til kriminalforsorgen i frihed er forudsætninger for, at vi kan få en mere succesfuld afsoning, således at færre havner i ny kriminalitet, når de forlader vores institutioner i kriminalforsorgen.
Meget kan gøres.
Socialdemokratiet mener, der er behov for en ny dagsorden.
Regeringen har gjort det sværere at sikre færre gengangere i vores fængsler.
Vi er klar til at se på ethvert initiativ, der kan nå det mål, og således støtter Socialdemokratiet altså intentionerne i SF’s beslutningsforslag.